भीमनारायण गोल्डकप : प्लानिङ ब्वाइज क्लब फाइनल प्रवेश
प्लानिङ ब्वाइज क्लब काठमाडौं १५ औं संस्करणको सहिद भीमनारायण गोल्डकप फुटबल प्रतियोगिताको फाइनल प्रवेश गरेको छ । टोलीले पेमा युवा क्लब विराटनगरसँग पेनाल्टी सुटआउटमा जित हात पारेको हो । 
धनकुटा — प्लानिङ ब्वाइज क्लब काठमाडौं १५ औं संस्करणको सहिद भीमनारायण गोल्डकप फुटबल प्रतियोगिताको फाइनल प्रवेश गरेको छ । टोलीले पेमा युवा क्लब विराटनगरसँग पेनाल्टी सुटआउटमा जित हात पारेको हो । निर्धारित ९० मिनेटको खेल गोलरहित बराबरी भएपछि खेल पेनाल्टी सुटआउटमा धकेलिएको थियो, जसमा प्लानिङ ब्वाइजले ४–५ गोल अन्तरमा जित निकाल्यो । प्लानिङ ब्वाइजबाट सबै प्रहार सदुपयोग हुँदा रिशभ अधिकारी, विशाल दर्जी, राजेश साह, यू निप्लेन र ड्याडी वाम्बाले गोल गरे । पेमा युवा क्लबबाट चार गोल सदुपयोग भए पनि विवेश राईको प्रहार प्लानिङका गोलरक्षक लोकेश चौधरीले रोके । भीष्म क्षेत्री, सजिन थापामगरसहित विदेशी खेलाडी रिम र यानिकको प्रहार गोलमा परिणत भएको थियो । निकै प्रतिस्पर्धात्मक खेल अवधिभर दुवै टिमले गोल गर्ने कैयौं मौका गुमाए । प्लेयर अफ द म्याच प्लानिङ ब्वाइजका लोकेश चौधरी भए । सोमबार वीरगन्ज युनाइटेड र झापा फुटबल क्लबबीच खेल हुनेछ । 